Ruĝkapa ambirdo

La Ruĝkapa ambirdo kaj ankaŭ Ruĝvizaĝa ambirdo (Agapornis pullarius) estas specio de papagoforma verda birdo de familio Psittaculidae kaj genro de Ambirdoj, endemio de Centra Afriko.

Taksonomio
La Ruĝkapa ambirdo estis formale priskribita en 1758 fare de la sveda natursciencisto Carl Linnaeus en la 10a eldono de sia verko Systema Naturae. Li metis ĝin kun ĉiuj aliaj papagoj en la genron Psittacus kaj stampis la dunoman nomon Psittacus pullarius. La tipa loko estas Ganao. 

La Ruĝkapa ambirdo estas nun unu el naŭ specioj metitaj en la genron Agapornis kiun enkondukis en 1836 la angla natursciencisto Prideaux John Selby. 

La genronomo kombinas la grekajn radikojn ἀγάπη agápē kun la signifo "amo" kaj ὄρνις órnis kun la signifo "birdo". La specia epiteto pullārius devenas el Latino kun la signifo "de junaj birdoj" (pullus kun la signifo "kokido").

Oni agnoskis du subspeciojn:
 A. p. pullarius (Linnaeus, 1758) – Gvineo kaj Sieraleono ĝis Sudano, DR Kongo kaj Angolo
 A. p. ugandae Neumann, 1908 – okcidenta Etiopio ĝis orienta DR Kongo kaj nordokcidenta Tanzanio

Aspekto
La ruĝkapa ambirdo estas 15 cm longa, plejparte verda papago. Ĝi havas bone difinitan ruĝan areon sur sia kapo, kiu etendiĝas de la supro de la beko, super la frunto ĝis la mezo de la krono, kaj etendiĝas maldekstren kaj dekstren ĝis la palpebrorandoj. Ĝi havas grizajn piedojn. La suba flanko de la flugiloj estas pli helverda. La ino havas oranĝan kapkoloron, kiu estas malpli bone difinita ol la ruĝa kapo de la masklo. La plenkreska masklo havas ruĝan bekon, dum tiu de la ino estas pli palruĝa.

Distribuado kaj habitato
Ĝi havas disan distribuon tra la afrika tropika pluvarbaro.

Reproduktado
Ĝi faras sian neston en termitejo kutime en arbo aŭ kelkfoje surgrunde. Por fari neston, la ino fosas tunelon ĝis 30 cm longan en la termitejo en kolonio kun aliaj ambirdoj.

 Referencoj 



Eksteraj ligiloj

African Love Bird Society  internacia organizo por Ambirdoj.

 Pullaria.info

Kategorio:Ambirdoj
Kategorio:Birdoj de Orienta Afriko
Kategorio:Papagoformaj